Title: ประกาศคณะกรรมการว่าด้วยฉลาก ฉบับที่ 62 (พ.ศ. 2537) เรื่อง กำหนดหัวนมยางดูดเล่นเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่
๖๒ (พ.ศ. ๒๕๓๗)
เรื่อง
กำหนดหัวนมยางดูดเล่นเป็นสินค้าที่ควบคุมฉลาก

โดยที่ปรากฏว่า
มีการจำหน่ายหัวนมยางดูดเล่นเป็นการทั่วไป
และมีผู้นิยมนำไปให้เด็กดูดเล่นกันอย่างแพร่หลาย
ซึ่งหากนำสินค้าดังกล่าวไปใช้อย่างไม่ถูกต้องหรือสินค้าดังกล่าวมีการชำรุด
อาจจะทำให้เกิดอันตรายได้
เพื่อประโยชน์ในการใช้อย่างถูกต้องและปลอดภัยของผู้บริโภค
สมควรกำหนดให้หัวนมยางดูดเล่นเป็นสินค้าที่ควบคุมฉลาก

อาศัยอำนาจตามมาตรา ๓๐ และมาตรา ๓๑
แห่งพระราชบัญญัติคุ้มครองผู้บริโภค พ.ศ. ๒๕๒๒ คณะกรรมการว่าด้วยฉลาก
ออกประกาศไว้ดังต่อไปนี้

ข้อ ๑ 
ในประกาศฉบับนี้ หัวนมยางดูดเล่น
หมายความว่า ผลิตภัณฑ์ที่ประกอบด้วยหัวนมยางที่ทำจากยางธรรมชาติหรือยางสังเคราะห์
กับส่วนประกอบอื่น เช่น เต้ายึดห่วง แป้น ปุ่มจับ ใช้สำหรับให้เด็กเล็กๆ
ดูดหรือกัดเล่น แต่ไม่ใช้สำหรับให้อาหาร

ข้อ ๒ 
ให้หัวนมยางดูดเล่นเป็นสินค้าที่ควบคุมฉลาก

ข้อ ๓ 
ประกาศฉบับนี้ไม่ใช้บังคับแก่ หัวนมยางดูดเล่นที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
หัวนมยางดูดเล่นดังกล่าวต้องแสดงข้อความให้เห็น
และอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า สำหรับส่งออกเท่านั้น
หรือเป็นภาษาอังกฤษว่า For Export Only
(๒)
หัวนมยางดูดเล่นดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ ๔ 
หัวนมยางดูดเล่นที่จะนำออกขายต้องจัดให้มีฉลากตามที่กำหนดไว้ในข้อ ๕

ข้อ ๕ 
ฉลากต้องมีข้อความเป็นภาษาไทย
ที่สามารถเห็นและอ่านได้ชัดเจนปิดหรือติดไว้ที่หัวนมยางดูดเล่นหรือภาชนะบรรจุก็ได้
และข้อความในฉลากอย่างน้อยต้องมีสาระสำคัญดังต่อไปนี้
(๑) ต้องแสดงข้อความเกี่ยวกับผู้ประกอบธุรกิจ
ดังนี้
(ก) ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
(ข)
ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการของผู้นำเข้า
(ค) ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้ามาเพื่อการขายของผู้ประกอบธุรกิจรายอื่น
ผู้ที่เกี่ยวข้องจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทน
ก็ได้ แต่ผู้ผลิตหรือผู้นำเข้านั้นจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบการธุรกิจรายใดมีเครื่องหมายการค้าที่จดทะเบียนในประเทศไทยแล้ว
ให้ระบุเครื่องหมายการค้าด้วย
(๒) ชื่อประเทศที่ผลิต
(๓) เดือน และปีที่ผลิต
(๔) ปริมาณสารไนโทรซามีนที่ตกค้าง
โดยระบุหน่วยเป็น มิลลิกรัมต่อกิโลกรัม (mg/kg)
(๕) ข้อแนะนำในการใช้และการเก็บรักษา
(๖) คำเตือน

ข้อ ๖ 
ให้หัวนมยางดูดเล่นที่นำเข้ามาในราชอาณาจักรเพื่อขาย
ได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๒๔ มิถุนายน พ.ศ. ๒๕๓๗
มาลดี  วสีนนท์
ประธานกรรมการว่าด้วยฉลาก

ประภาศรี/พิมพ์
๑๖
พฤษภาคม ๒๕๕๑
รัศม์วรรณวลัย/ตรวจ
๒๒
พฤษภาคม ๒๕๕๑

[๑]
ราชกิจจานุเบกษา
เล่ม ๑๑๑/ตอนพิเศษ ๓๓ ง/หน้า ๑๑๑/๑๐ สิงหาคม ๒๕๓๗